AfriForum vra vir kommissie van ondersoek na oorsake van plaasmoorde | Maroela Media
Ernst Roets se boek getiteld 'Kill the boer' is Donderdag in Centurion bekendgestel. Foto: Reint Dykema.
Die burgerregte-organisasie AfriForum het Donderdag gevra dat 'n onafhanklike kommissie van ondersoek aangestel word om te bepaal wat die faktore is wat tot plaasmoorde aanleiding gee.
Hierdie aankondiging is in Centurion tydens die mediabekendstelling van Ernst Roets, adjunk- uitvoerende hoof van AfriForum, se boek, Kill the Boer, gemaak.
Tydens die bekendstelling het Roets 'n bandopname gespeel waarin 'n leier van die 28-tronkbende beweer dat Julius Malema, die EFF-leier, hulle in die tronk gaan sien het om oor plaasmoorde te praat. Roets het ook vertel van sy eie ervaring toe 'n gevonnisde plaasmoordenaar vir hom vertel het dat hy 'n lid van die ANC se militêre vleuel, uMkhonto we Sizwe, is en dat die ANC aan hom opdrag gegee het om 'n boer te vermoor.
"Hierdie bewerings moet in 'n ernstige lig beskou word en dit moet deeglik ondersoek word," het Roets gesê.
Die bandopname waarin bewerings oor Malema gemaak word, is reeds in Maart 2017 op die aktualiteitsprogram Carte Blanche uitgesaai. Die EFF het destyds gesê dat Malema nie tyd het om daarop kommentaar te lewer nie. Die kwessie is ook nie verder ondersoek nie.
In die boek Kill the Boer word aangevoer dat die Suid-Afrikaanse regering aandadig tot die krisis van plaasmoorde is. Verskeie voorvalle van politieke aanhitsing tot plaasmoorde, asook plaasmoorde waar politieke- of rasmotiewe duidelik 'n rol gespeel het, word in die boek aangehaal.
In sy boek voer Roets aan dat die wreedaardige werklikheid van plaasaanvalle in Suid-Afrika vererger en aangevuur word deur die regering se besluite om die misdaad te deprioritiseer; die negatiewe stereotipering van wit boere in besonder; romantisering van geweld wat op boere toegedien word; voortsetting van haat vanaf politieke platforms; en die veragting en bespotting van die slagoffers van hierdie aanvalle.
'n Verskeidenheid redes word uitgewys waarom plaasaanvalle uniek is en verdien om as 'n prioriteitsmisdaad hanteer te word. Dit sluit die unieke frekwensie in waarteen hierdie aanvalle plaasvind, die afgryslike vlakke van marteling wat gereeld met hierdie misdade gepaardgaan, die rol wat boere in die gemeenskap speel en die unieke omstandighede waarin boere hulself bevind.
Die boek sal op Saterdag 30 Junie aan die publiek bekend gestel word en sal binnekort in boekwinkels beskikbaar wees.
As daar gekyk word na die gemiddelde waarde van die buit van 'n plaasaanval en inagneem dat so 'n aanval lank beplan word (plase word tot weke lank dopgehou) en in meeste gevalle kom die aanvallers van ver, twyfel ek sterk of die aanvalle werklik geldelike gewin inhou vir aanvallers. Tensy dit van 'n eksterne bron afkom. Die aanvalle is ook baie wreeder as 'n gewone rooftog.
Die aanvallers is uit daarop om die wit boere te vermoor – dit is die hele rede.
Hulle kry geen teenkanting van die regering nie en dus gaan hulle net voort.
Nou maak baie dinge sin Soos hul die beplanning doen kom op selfde neer as wat transito rowe beplanning verg Tel op daai wapen Die tyd is langkal oor verval datum